3.pielikums
Kiberdrošības prasības
1. Izpildītājs nodrošina, ka ārpakalpojuma sniegšana pilnībā atbilst Nacionālā kiberdrošības likuma un Ministru kabineta 2025.gada 25.jūnija noteikumu Nr.397 "Minimālās kiberdrošības prasības" noteiktajām prasībām.
2. Pasūtītājam ir tiesības pastāvīgi uzraudzīt ārpakalpojuma sniegšanas kvalitāti un saņemt ārpakalpojuma uzraudzībai nepieciešamo informāciju, tai skaitā žurnālfailus.
3. Izpildītājam ir pienākums nekavējoties ziņot Pasūtītājam par konstatēto kiberincidentu, ja tas ietekmē vai var ietekmēt Pasūtītāja darbību vai Izpildītāja sniegto ārpakalpojumu, kā arī veikt visas kiberincidenta novēršanai nepieciešamās darbības.
4. Izpildītājam ir pienākums informēt Pasūtītāju par ārpakalpojuma izpildei piesaistītu citu pakalpojuma sniedzēju (turpmāk - apakšuzņēmējs) un viņa atbilstību Līgumā noteiktajām prasībām.
5. Izpildītājs uzrauga apakšuzņēmējiem deleģēto pakalpojumu izpildi un nodrošina to atbilstību šajā Līgumā noteiktajām prasībām.
6. Pasūtītājam ir tiesības veikt tehniskās un organizatoriskās drošības pārbaudes, auditus, ievainojamību skenēšanu, piekļuves tiesību pārbaudes un citas pārbaudes tajā infrastruktūrā, kur tiek nodrošināts ārpakalpojums, tai skaitā Pakalpojuma sniedzēja infrastruktūrā. Pakalpojuma sniedzējs nodrošina Pasūtītājam nepieciešamo informāciju un piekļuvi šādu pārbaužu veikšanai.
7. Izpildītājs nodrošina, ka Pasūtītāja dati tiek glabāti tikai Līgumā noteiktajās valstīs un infrastruktūrā. Pēc Līguma izbeigšanas Izpildītājs, pamatojoties uz Pasūtītāja rakstisku norādījumu, nodod Pasūtītājam visus ar Līguma izpildi saistītos datus vai pilnībā dzēš tos, tajā skaitā rezerves kopijas, par datu dzēšanu sastādot rakstisku aktu.
8. Izpildītājs visā Līguma darbības laikā nodrošina drošības ievainojamību savlaicīgu novēršanu un informācijas sistēmas saderību ar jaunākajām obligāti nepieciešamā programmnodrošinājuma versijām.
9. Izpildītājs ne vēlāk kā līdz līguma noslēgšanai par informācijas sistēmas izstrādi, esošās informācijas sistēmas izmaiņām, informācijas sistēmas uzturēšanu vai IKT resursu apkopi iesniedz Pasūtītājam ārpakalpojuma izpildē iesaistīto fizisko personu sarakstu ar skaidrojumu attiecīgās fiziskās personas iesaistei ārpakalpojuma līguma izpildē. Izpildītājs informē Pasūtītāju par ārpakalpojuma izpildē iesaistīto fizisko personu izmaiņām līguma izpildes laikā.


